**ELŐTERJESZTÉS**

**Szombathely Megyei Jogú Város Közgyűlésének**

**2023. január 26-i ülésére**

**Javaslat egyes önkormányzati rendeletekkel kapcsolatos döntések meghozatalára**

1. A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosítása

A területi közigazgatás működésével, az ingatlan-nyilvántartással és a területfejlesztéssel összefüggő egyes törvények módosításáról szóló 2022. évi XLVIII. törvény 2023. január 1. napjától módosította a Magyarország helyi önkormányzatairól szóló 2011. évi CLXXXIX. törvényt (a továbbiakban: Mötv.). A módosítás következtében a Mötv. 52. § (2) bekezdése értelmében e naptól a jegyző nemcsak a képviselő-testület és bizottságai üléseinek jegyzőkönyvét köteles megküldeni a kormányhivatalnak, hanem a polgármester és a jegyző képviselő-testület által átruházott hatáskörében meghozott, hatósági döntésnek nem minősülő döntését is.

A törvényi rendelkezésnek való megfelelés érdekében felülvizsgálatra kerültek a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (a továbbiakban: SZMSZ) azon rendelkezései, amelyek az átruházott hatáskörök szabályozását tartalmazzák. Ennek eredményeképpen megállapításra került, hogy ezek tekintetében az SZMSZ módosítása szükséges annak érdekében, hogy az említett rendelkezések összhangban legyenek az időközben módosult magasabb szintű jogszabályokkal, valamint egyéb önkormányzati rendeletekkel.

1. A temetőkről és a temetkezés rendjéről szóló új önkormányzati rendelet megalkotása

A Vas Megyei Kormányhivatal 2022. november 25. napján megkereste az illetékességébe tartozó települési önkormányzatokat, hogy vizsgálják felül a hatályban lévő, a temetők üzemeltetését és temetkezést szabályozó önkormányzati rendeleteiket. Az ilyen rendeletek célvizsgálatának eredményeként a Kormányhivatal észrevételeket fogalmazott meg, melyek az alábbiak szerint foglalhatók össze.

A vizsgált rendeletek több esetben túlterjeszkednek a törvényi felhatalmazó rendelkezés adta kereteken, továbbá – az időközben bekövetkezett jogszabályváltozásokra is tekintettel – magasabb szintű jogszabályokkal ellentétes, vagy azokat megismétlő rendelkezéseket tartalmaznak. Ugyanakkor a Kormányhivatal felhívta a figyelmet arra, hogy egyes rendeletek nem tartalmazzák a temetőkről és a temetkezésről szóló 1999. évi XLIII. törvényben előírt kötelező tartalmi elemeket. A Kormányhivatal kiemelte továbbá, hogy azon önkormányzatok esetében, melyek ilyen tárgyú rendelete a jogalkotásról szóló 2010. évi CXXX. törvény (a továbbiakban: Jat.) és a jogszabályszerkesztésről szóló 61/2009. (XII.14.) IRM rendelet hatályba lépése előtt került elfogadásra, indokolt új rendelet megalkotása annak érdekében, hogy a rendeletek a jogszabályszerkesztés követelményeinek is megfeleljenek.

Fenti szempontok figyelembevételével megtörtént a temetőkről és a temetkezés rendjéről szóló 25/2000. (IX.28.) önkormányzati rendelet felülvizsgálata, melynek eredményeként az előterjesztés mellékletét képező rendelet megalkotására teszek javaslatot.

Javasolom továbbá, hogy a rendelet mellett az üzemeltetővel hatályban lévő kegyeleti közszolgáltatási szerződés felülvizsgálatára is kerüljön sor a temetőkről és a temetkezésről szóló 1999. évi XLIII. törvény 39. §-ában rögzített, a kegyeleti közszolgáltatási szerződésre vonatkozó feltételeknek történő maradéktalan megfeleltetés érdekében.

A Jat. 17. § (1) bekezdése és 18. § (1) bekezdése szerint a jogszabály előkészítője a jogszabály feltételezett hatásaihoz igazodó részletességű előzetes hatásvizsgálat elvégzésével felméri a szabályozás várható következményeit, valamint a jogszabály tervezetéhez indokolást csatol. Erre tekintettel az előterjesztés mellékletét képezi a rendelettervezetek szövege mellett az azokhoz fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni és a rendeleteket megalkotni szíveskedjen.

**Szombathely, 2023. január 19.**

**/: Dr. Nemény András :/**

**HATÁROZATI JAVASLAT**

**…..…/2023. (I. 26.) Kgy. számú határozat**

A Közgyűlés felkéri a polgármestert, hogy vizsgálja felül a Vas Megyei Temetkezési Kft-vel hatályban lévő szerződést a temetőkről és a temetkezésről szóló 1999. évi XLIII. törvény 39. §-ában rögzített, a kegyeleti közszolgáltatási szerződésre vonatkozó feltételeknek történő maradéktalan megfeleltetés érdekében, és a felülvizsgálat eredményét terjessze a Közgyűlés elé.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítésért:

Kalmár Ervin, a Városüzemeltetési Osztály vezetője

Jancsóné Sárdi Katalin, a Vas Megyei Temetkezési Kft. ügyvezetője)

**Határidő:** a Közgyűlés 2023. márciusi ülése